Деница Минчева
Далече е…

chitanka.info

Далече е — усещам пътя

от други преди мене извървян.

Самотно е — дочувам вопли

на някой неразбран.

Красиво е — в очите пари

напълно съвършената луна.

И няма минали товари,

ни бъдеща вина.

Простено е на онзи, който моли —

отваря му се райската врата.

В зелени пасбища и тихи пазви

го приютява вечността.

Присъжда се на онзи, който търси

надхвърляща небето свобода

изгнание сред пустош безотрадна

и вечна самота.

Съвсем сама вървя по пътя

утъпкан преди мен отвъд смъртта.

Пред мен се втурват две пътеки.

Коя ме призова?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.